VEGA og Tuborg præsenterer **Vær med til at udvælge electro-artister til Ideal Bar**

*Som en del af konceptet ”Din Koncert” præsenterer den danske blog Lost Dubs of Denmark den 10. november en showcase med nye, danske elektroniske kunstnere i Ideal Bar. Hvem der skal optræde afgøres på Facebook, hvor man til og med på tirsdag kan stemme på 19 kandidater.* I sidste måned lancerede VEGA og Tuborg konceptet ”Din Koncert”, som går ud på, at udvalgte arrangører får mulighed for at skabe en koncert i VEGAs Ideal Bar.

I forrige uge blev de første to udvalgte koncerter annonceret, som begge løber af stablen i næste uge. Nu kan VEGA og Tuborg snart løfte sløret for yderligere to udvalgte koncerter, som begge finder sted i november måned. Den ene af disse koncerter præsenteres af Louis Lennert, 26 år, som driver den elektroniske blog Lost Dubs of Denmark.
 **Vær med til at sammensætte programmet**Til Lost Dubs of Denmarks koncertaften i Ideal Bar den 10. november kommer man til at kunne opleve fire danske upcoming-navne på den elektroniske scene.

Hvem det bliver afgøres i de næste dage, hvor man kan stemme på sin favorit blandt 19 kandidater. Blandt de 19 artister finder man electro-rapperen [Skygg](http://soundcloud.com/skygg) og mash-up-kunsteren [Lisbent](http://soundcloud.com/lisbent).

Konkurrencen starter i aften og slutter tirsdag aften. Herefter offentliggøres vinderne og programmet på VEGA.dk.
 **Om konkurrencen**Afstemningen foregår på Lost Dub Of Denmarks [Facebook-side](http://www.facebook.com/LDOD.BLOG), hvor man også kan læse mere om de forskellige kunstnere, og lytte til deres musik.

Hvis man ikke er på Facebook, kan man også se kandidaterne på [Lost Dubs of Denmarks Blog](http://ldoddotcom.wordpress.com/), og der kan stemmes via e-mail til lostdubsofdenmark@gmail.com – skriv i emne feltet ’LDOD Konkurrence’, og selve mailen skal blot indeholde navnet på den eller de kunstnere, du ønsker at stemme på.